钦定古今图书集成/明伦汇编/氏族典/第095卷 > 苏章
## 钦定古今图书集成/明伦汇编/氏族典/第095卷 > 苏章

按《十国春秋》，“南汉苏章以牙校事高祖，积功至左右
街使。大有初，楚人举水军侵封州，章将神弩三千，战
舰百艘往救。既至贺江，章沉铁絚于水中，为巨轮，两
岸上筑堤以隐之，因轻舟迎战，阳败而奔。楚人以为
怯也，逐之，章举巨轮挽絚锁楚舟，楚舟不得进退用
强弩夹江射之，楚人大败，解围遁去。高祖改章封州”
团练使。章骁勇善战，而行军多合古法，遂为一时名
将。子五人，俱为中郎将，豪侠任气，当世号“五郎将”云。